**Informatīvais ziņojums**

**par Rīcības plāna Latgales reģiona izaugsmei 2015.-2017.gadam ieviešanu**

**1. Latgales reģiona sociāli ekonomiskās situācijas raksturojums**

Rīcības plāna Latgales reģiona attīstībai 2015.-2017.gadam (turpmāk – Rīcības plāns) **mērķis** ir panākt reģionālo atšķirību mazināšanos, nodrošinot Latgales reģionā efektīvus pasākumus ekonomiskās aktivitātes stimulēšanai, jaunu darbavietu radīšanai un labklājības paaugstināšanai, rezultātā stiprinot piederības sajūtu, veicinot vienotas un saliedētas sabiedrības veidošanu.

Rīcības plānā tika noteikti šādi mērķa rādītāji:

* Latgalē pieaug jaunradīto uzņēmumu skaits uz 1000 iedz. (bāzes vērtība: 2011.-2012.gadā pieaugums – 3 uzņēmumi uz 1000 iedz.[[1]](#footnote-2));
* Latgalē pieaug nefinanšu investīcijas uz 1 iedz. (bāzes vērtība: 2012.g. 1002,1 *euro* uz 1 iedz.[[2]](#footnote-3)).

Mērķa rādītāju aktuālās vērtības 2017.gada aprīļa mēnesī pieejamas par 2015.gadu, tādējādi rīcības plānā noteikto mērķa rādītāju ietekmi varēs vērtēt vien 2018.gadā, kad rādītāju vērtības par 2017.gadu būs oficiāli pieejamas Centrālās statistikas pārvaldes datubāzē.

Vienlaikus reģionālās attīstības atšķirību mazināšana ir ilgtermiņa izaicinājums - Latgales reģionam vēl joprojām saglabājas vienas no būtiskākajām iekšzemes kopprodukta (turpmāk – IKP) atšķirībām ar pārējiem reģioniem. Apskatot IKP, augstākais IKP ir Rīgas reģionā (16140[[3]](#footnote-4) *euro* uz 1 iedzīvotāju; 2014.gadā). Latgalē ir zemākais IKP uz 1 iedzīvotāju Latvijā un tie ir tikai 37% pret Rīgas reģiona IKP uz 1 iedzīvotāju. Tāpat Latgales reģionā saglabājas augstākais bezdarba līmenis - 17,5% salīdzinot ar vidējo 9% bezdarba līmeni Latvijā (2016.gada dati[[4]](#footnote-5)) .

Lai Latgales reģionā radītu iespējas mazināt reģionālās attīstības atšķirības, būtu turpināmas Rīcības plānā iekļautās iniciatīvas.

**2. Būtiskāko pasākumu Latgales reģiona uzņēmējdarbības aktivitātes palielināšanai un labvēlīgu nosacījumu radīšanai investīciju piesaistei līdzšīnējā un turpmākā īstenošana**

# **1. Pasākums – 5.6.2. specifiskā atbalsta mērķa "Ieguldījumi degradēto teritoriju revitalizācijā Latgales plānošanas reģiona un Alūksnes novada pašvaldībās" 3.kārtas īstenošana**

Rīcības plānā uzdevumam tika noteikti šādi termiņi:


* Izstrādes termiņš - 2015.gada 2.ceturksnis (Ministru kabineta noteikumu apstiprināšana).
* Īstenošanas gala termiņš tika noteikts: 2022.gada 30.decembris.

Ministru kabineta noteikumi tika pieņemti 2015.gada 10.novembrī, apstiprinot 5.6.2. SAM 3.kārtas "Ieguldījumi degradēto teritoriju revitalizācijā Latgales plānošanas reģiona un Alūksnes novada pašvaldībās" īstenošanas nosacījumus. Vienlaikus, tā kā īstenošanas termiņš tika noteikts 2022.gada 30.decembris, tad plānotie rezultāti vēl ir sasniegšanas procesā.

Plānotas projektu idejas 52,24 milj. *euro* apmērā (Eiropas Reģionālās attīstības fonda finansējums), paredzot sasniegt šādas rezultatīvo rādītāju vērtības: **radītās darbavietas - 861, piesaistītās investīcijas – 60,67 milj. *euro*, degradētās teritorijas samazinājums – 127,5 ha.** Minētie rezultāti ir noteikti, veicot projektu priekšatlasi Reģionālās attīstības koordinācijas padomē un 2016.gada 23.maija Ministru kabineta rīkojuma Nr. 302 ”Par plānoto finansējuma apmēru un iznākuma rādītājiem pašvaldībām 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" trešās projektu iesniegumu atlases kārtas "Ieguldījumi degradēto teritoriju revitalizācijā Latgales plānošanas reģiona attīstības programmas pielikumā noteikto teritoriju pašvaldībās" ietvaros.

Lielāko daļu projektu veido sadarbības projekti (no 15 projektu idejām tikai **5 ir individuālie projekti, kas sastāda 12% no kopējā finansējuma**), kas liecina par pašvaldību spēju vienoties un strādāt kopīgi teritoriju sociāli ekonomiskās attīstības uzlabošanai.

**Uz 2017.gada 1.maiju 6 projekti 23,9 milj. EUR apmērā** (46% no kopējā Eiropas Reģionālās attīstības fonda finansējuma) **ir iesniegti** Centrālajā finanšu un līgumu aģentūrā vērtēšanai, no kuriem 2 projekti ir jau apstiprināti (projektā Nr.5.6.2.0/16/I/002 “Alūksnes pilsētas rūpnieciskās apbūves teritorijas attīstība 1.kārta” iznākumu rādītājs ir 34 darba vietas un projektā Nr.5.6.2.0/16/I/006 ”Infrastruktūras attīstība uzņēmējdarbības veicināšanai Ludzas, Kārsavas un Ciblas novados” iznākuma rādītājs ir 58 darba vietas). Iesniegto projektu ietvaros plānots radīt 537 darba vietas, kas ir 62,4% no paredzētās rezultatīvo rādītāju vērtības (radītās darbavietas - 861).



*1.attēls 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas progress pa kārtām*

Papildus pamatmērķa programmām, Latgales reģiona partneri var iesaistīties Eiropas strukturālo un investīciju fondu mērķa “Eiropas teritoriālā sadarbība” 2014. – 2020.gada ietvaros īstenotajās Latvijas – Krievijas un Latvijas – Lietuvas – Baltkrievijas pārrobežu sadarbības programmas Eiropas Kaimiņattiecību instrumenta ietvaros, kā arī Latvijas – Lietuvas pārrobežu sadarbības programmās, kur partnerībā ar institūcijām no citām valstīm var īstenot sadarbības projektus tādās jomās kā uzņēmējdarbības veicināšana, lai paaugstinātu darbojošos mazo uzņēmumu skaitu, jaunu produktu un pakalpojumu izstrāde un veicināšana, izmantojot vietējos resursus, lai paaugstinātu tūristu interesi par programmas reģionu, kā arī nodarbinātības stimulēšana, tādējādi veicinot Latgales reģiona izaugsmi.

2017.gadā *Interreg* V-A Latvijas-Lietuvas pārrobežu sadarbības programmas 2014.-2020.gadam Uzraudzības komiteja 1.projektu pieteikumu konkursā apstiprināja 41 projektu par kopējo Eiropas Reģionālās attīstības fonda finansējumu Latvijas partneriem 10,5 miljoni *euro*. No tiem 15 projektu aktivitātes notiks arī Latgales reģionā. Šajos projektos ir pārstāvēti 24 partneri no Latgales reģiona (piemēram, Krāslavas novada, Kārsavas novada, Preiļu novada, Balvu novada, Salas novada, Ilūkstes novada pašvaldības, Latgales reģiona izglītības iestādes – Aleksandrovas internātpamatskola, Malnavas koledža, Daugavpils dizaina un mākslas skola “Saules skola”, Daugavpils Universitāte, Rēzeknes tehnoloģiju augstskola, kā arī Latgales centrālā bibliotēka, Latgales plānošanas reģions u.c. organizācijas), kas indikatīvi varētu nodrošināt Latgales reģionam aptuveni 3,3 miljonus *euro* programmas Eiropas Reģionālās attīstības fonda finansējuma piesaisti.

2017.gadā noslēdzās pirmais Latvijas – Lietuvas - Baltkrievijas pārrobežu sadarbības programmas ietvaros izsludinātais atklātais projektu konkurss, un pašlaik notiek projektu vērtēšanas process; savukārt, Latvijas - Krievijas pārrobežu sadarbības programmas projektu konkurss tiks izsludināts 2017.gada vasarā.

Papildus tam, minēto programmu ietvaros tiks īstenoti iepriekš noteikti lielās infrastruktūras projekti (LIP).

Latvijas – Krievijas pārrobežu sadarbības programmā:

* „Kultūras un vēstures mantojuma saglabāšana un popularizēšana Latvijā un Krievijā” (Programmas finansējums - 3,12 milj. *euro*, t.sk. Daugavpils pilsētas pašvaldībai tiks piešķirts 1,25 milj. *euro* pulvertorņa restaurācijai Daugavpils cietoksnī un pārveidošanai par Keramikas mākslas galeriju Daugavpils Marka Rotko mākslas centrā);
* „Robežšķērsošanas vietas “Terehova-Burački attīstība” (Programmas finansējums - 3,27 milj. *euro*, t.sk. – 3,22 milj. *euro* robežšķērsošanas vietas “Terehova” modernizācijai un attīstībai).

Latvijas -Lietuvas – Baltkrievijas pārrobežu sadarbības programmā tiks īstenoti divi LIP-i:

* Robežšķērsošanas vietu „Pāternieki” (Latvijas Republika) un „Grigorovščina” (Baltkrievijas Republika) infrastruktūras uzlabošana (Programmas finansējums – 3,6 milj. *euro*, t.sk. Latgales reģ. – 2,93 milj. *euro*; projekta partneri: Valsts akciju sabiedrība „Valsts nekustamie īpašumi” (turpmāk – VNĪ), Krāslavas novada pašvaldība un Baltkrievijas Republikas Valsts muitas komiteja). Krāslavas novada pašvaldība projektā ir paredzējusi izbūvēt ar modernām iekārtām aprīkotu, norobežotu stāvlaukumu pirms robežšķērsošanas punkta „Pāternieki”, tostarp savienojumu ar valsts autoceļu A6 (Krāslava–Pāternieki/Baltkrievijas robeža), kas ir daļa no transporta termināļa. VNĪ projektā plāno ceļa posma, kas šķērso robežkontroles punktu Pāternieki–Baltkrievijas robeža, rekonstrukciju, palielinot braukšanas joslu skaitu līdz trijām, kā arī citas nepieciešamās infrastruktūras izbūvi;
* Robežšķērsošanas vietu „Urbani” (Baltkrievijas Republika un „Silene” (Latvijas Republika) modernizācija (programmas finansējums – 4,5 milj.*euro*, t.sk. Latgales reģionam 1,07 milj. *euro* ; projekta partneri: VNĪ un Baltkrievijas Republikas Valsts muitas komiteja).

Lielo projektu idejas ir apstiprinājusi Eiropas Komisija, un līdz 2017.gada beigām jānodrošina pilno projekta iesniegumu izstrāde iesniegšanai Eiropas Komisijai tālākai apstiprināšanai.

***Priekšlikumi turpmākai rīcībai***

Šobrīd Eiropas Savienības fondu līdzekļu apjomā par 52,24 miljoniem plānots radīt 861 jaunu darba vietu, kas Latgales reģionā samazinātu bezdarbu par 0,641%[[5]](#footnote-6). Šobrīd iesniegti projekti jau 46% no SAM 5.6.2. 3.atlases kārtai plānotā finansējuma (23,9 milj. *euro*), kā rezultātā var prognozēt augstu apguvi līdz vidusposma izvērtējumam.

Ņemot vērā Latgales sociālekonomisko situāciju un augstāko bezdarba līmeni Latvijā, nepieciešams Eiropas Savienības fondu vidusposmā izvērtēt papildus finansējuma piešķiršanas iespējas, lai sasniegtu 1% ietekmi uz bezdarba samazinājumu[[6]](#footnote-7):

* nepieciešams izveidot 1 345 jaunas darba vietas (šobrīd plānotās 861 un papildu 484 jaunas darba vietas)
* lai sasniegtu 1 345 jaunas darba vietas, nepieciešams nodrošināt kopējo finansējumu 81 751 182 *euro* Eiropas Reģionālās attīstības fondā (šobrīd plānotais 52 247 026 *euro* un papildus nepieciešamais 29 504 156 *euro*[[7]](#footnote-8)).

Līdz ar to Finanšu ministrijai sadarbībā ar Vides aizsardzības un reģionālās attīstības ministriju nepieciešams līdz 2019.gada 31.decembrim Eiropas Savienības fondu vidussposma izvērtējuma ietvaros kontekstā ar papildu finansējuma nepieciešamību reģionālajai attīstībai kopumā izvērtēt iespēju papildu Eiropas Reģionālās attīstības fonda finansējuma novirzīšanai 5.6.2. specifiskā atbalsta mērķa 3.atlases kārtai jeb Latgales reģionam, nodrošinot šī jautājuma sākotnējo izskatīšanu Sadarbības partneru darba grupā par Eiropas Savienības struktūrfondu un Kohēzijas fonda jautājumiem.

# **2. Pasākums – Latgales speciālās ekonomiskās zonas izveide**

Rīcības plānā tika dots uzdevums līdz 2017.gada 30.decembrim izveidot Latgales speciālo ekonomisko zonu (turpmāk - Latgales SEZ). Vides aizsardzības un reģionālās attīstības ministrija ir sagatavojusi un ir pieņemts nepieciešamais regulējums Latgales SEZ izveidei un darbības uzsākšanai:

* Latgales speciālās ekonomiskās zonas likums, kas Saeimā pieņemts 2016.gada 19.maijā;
* Grozījumi likumā “Par nodokļu piemērošanu brīvostās un speciālajās ekonomiskajās zonās”, kas Saeimā pieņemts 2016.gada 16.jūnijā;
* Ministru kabineta 2016.gada 20.decembra noteikumi Nr.840 “Latgales speciālās ekonomiskās zonas teritoriju platība, tās teritoriju robežu noteikšanas un aktualizēšanas kārtība un kritēriji”.

Latgales SEZ izveidošanas **mērķis** ir veicināt Latgales reģiona attīstību, piesaistot ieguldījumus ražošanai un infrastruktūras attīstībai un jaunu darba vietu radīšanai. Uzņēmumi, kas plāno attīstīt savu saimniecisko darbību Latgales reģionā un veikt ieguldījumus attiecīgajā Latgales SEZ teritorijā, sākot ar 2017.gada 2.janvāri var pretendēt uz ienākuma nodokļa un nekustamā īpašuma nodokļa atlaidēm 80 procentu apmērā. Plānots, ka tiks nodarbināti **vairāk kā 200 strādājošie**, kas nodrošinās nodokļu ieņēmumus valsts budžetā.

Latgales speciālā ekonomiskā zonā ir iespējams noteikt 5% no Latgales kopējās teritorijas - tā pastāvēs **līdz 2035.gada 31.decembrim.**

***Priekšlikumi turpmākai rīcībai***

Neskatoties uz īso Latgales SEZ darbības laiku, uz 2017.gada 7.aprīli ir izskatīti un atbalstīti 3 projekti (atbalstīti lēmumprojekti tālākai saskaņošanai ar Vides aizsardzības un reģionālās attīstības ministriju), plānojot 920 000 *euro* privāto investīciju un 28 jaunas darba vietas.

Šobrīd SEZ iekļauto atlaižu mehānisms ir efektīvs tieši privāto investīciju piesaistei, jo atlaides apmēru aprēķina atbilstoši komersanta plānotajām investīcijām - Latgales SEZ kapitālsabiedrības saņems tiešo nodokļu atlaides no uzkrātās ieguldījumu summas. To labi parāda arī jau iesniegti projekti Latgales SEZ – augstākās investīcijas tika plānotas projektā ar mazāko darba vietu skaitu (650 000 *euro*, radot 2 darba vietas).

Vienlaikus, ņemot vērā Latgales reģiona augsto bezdarba līmeni (2 reizes augstāks nekā Latvijā vidēji), nepieciešams piedāvāt SEZ nodokļu atbalsta režīmu, kas stimulētu tieši jaunu darba vietu izveidi. Lai to panāktu, Latgales SEZ komersantiem nepieciešams piedāvāt atvieglojumus (atlaides) iedzīvotāju ienākuma nodoklim (turpmāk – IIN), ievērojot šādus principus:

1. IIN atvieglojums (“atlaide”) tiek piemērots par to atalgojuma daļu:
   1. kas pārsniedz vidējo algu reģionā un attiecīgajā nozarē reģionā;
   2. par daļu, kas tiek palielināta virs vidējas algas aprēķina (prognozes) nākošajiem 3 gadiem un publicē katru gadu SEZ pārvalde – vidējo algu nosaka pēc prognozes 3 gadiem, balstoties uz Centrālās statistikas pārvaldes veiktajiem aprēķiniem un balstoties uz Finanšu ministrijas prognozēto IIN ieņēmumiem nākošajiem 3 gadiem;
   3. Atlaide ir terminēta:
      1. 3 gadi, ja nodrošina līdz 30% virs vidējās algas reģionā un attiecīgajā nozarē reģionā;
      2. 5 gadi, ja nodrošina virs 30% virs vidējās algas reģionā un attiecīgajā nozarē reģionā;
2. Saņem šādas mērķa grupas:
   1. Bezdarbnieki – persona, kas vismaz 1 gadu pirms tam nav nodarbināta un par kuru vismaz 1 gadu nav veikti IIN maksājumi. Tiek ieskaitītas šādas personas:
      1. bezdarbnieki – NVA reģistrā;
      2. nodarbinātie ārpus Latvijas – izziņa no Valsts sociālās apdrošināšanas aģentūras, ka nav veikti IIN maksājumi par Latvijā gūtajiem ieņēmumiem;
   2. Jauna darba vieta (jauns speciālists uzņēmumā):
      1. tiek palielināts darba vietu skaits;
      2. persona uzņēmumā nav nodarbināta vismaz 1 gadu;
      3. atlaide tiek piemērota par to daļu no algas, kas tiek palielināta (nav mazāka kā bija iepriekšējā gadā) – vidējai algai un uzņēmuma kopējam atalgojuma fondam jāpieaug.
3. Visos gadījumos - IIN atlaižu daļa tiek saistīta ar komersanta veiktajām investīcijām, lai nodrošinātu darba vietu ilgtspēju un komersantu produktivitātes celšanu.
4. IIN atlaižu daļa pašvaldību budžetā netiktu kompensēta no valsts budžeta. Tā kā atvieglojumi visos gadījumos tiks sniegti virs prognozētās vidējas algas (vidējā reģionā un nozarē reģionā) un IIN ieņēmumiem 3 gados, tad nebūtu negatīva fiskālā ietekme uz pašvaldību budžetiem.

Līdz ar to Vides aizsardzības un reģionālās attīstības ministrijai līdz 2017.gada 31.decembrim sadarbībā ar Finanšu ministriju, Ekonomikas ministriju un Labklājības ministriju izvērtēt iespējas veikt grozījumus likumā “Par nodokļu piemērošanu brīvostās un speciālajās ekonomiskajās zonās”*,* paredzot Latgales speciālajā ekonomiskajā zonā iedzīvotāju ienākuma nodokļa atvieglojumus.

# **3. Pasākums – nodrošināt Latgales uzņēmējdarbības centra (turpmāk - LUC) kapacitātes celšanu**

Pasākuma ietvaros tika plānots nodrošināt pasākumus LUC kapacitātes celšanai, t.sk. viena uzņēmējdarbības speciālista algošanu, pašvaldību un uzņēmējus pārstāvošo nevalstisko organizāciju vizīšu organizēšanu uz kaimiņvalstīm, dalību un pašvaldību pārstāvēšanu investīciju forumos, investīciju kataloga izstrādi Latgales reģionam, tīmekļa vietnes www.invest.latgale.lv darbību un citus pasākumus.

Pasākums tika finansēts no Norvēģijas finanšu instrumenta finansēta projekta **“Reģionālās politikas aktivitāšu īstenošana Latvijā un reģionālās attīstības pasākumu izstrāde”** ietvaros - kopš 2014.gada veiktas aktivitātes, kur kopējais atbalsts Latgales reģionam aktivitāšu īstenošanai ir 290 427 EUR. Aktivitāšu īstenošana beidzās 2017.gada 30.aprīlī.

**Latgales reģionā aktivitāšu ietvaros ir atbalstīti[[8]](#footnote-9) 142 komersanti:**

* Komersantu pārstāvošas nevalstiskās organizācijas piedalījās **vizītēs** uz Poliju, Somiju, Norvēģiju un Nīderlandi ar mērķi popularizēt vietējo produkciju un radīt tai jaunu noieta tirgu caur sadarbības veicināšanu;
* Daugavpils un Rēzeknes pilsēta piedalījās un pārstāvēja reģiona un pilsētu komersantus **starptautiskās izstādēs** Lietuvā, Vācijā un Polijā;
* Latgales reģiona nacionālas un reģionālas nozīmes centru pašvaldībās (Daugavpils, Rēzeknes pilsētās, Balvu, Krāslavas, Līvānu, Ludzas, Preiļu novados) darbojušies uzņēmumi minēti **mārketinga materiālos investīciju piesaistei**;
* Latgales reģiona uzņēmēji piedalījušies reģiona organizētajos **semināros** par uzņēmējdarbību un inovāciju veicināšanu;
* Latgales reģiona uzņēmēju pakalpojumi un produkcija prezentēta **Latgales pārstāvniecībā Rīgā un Latgales dienās Rīgā**.
* 2015.-2016.gadā Latgales reģionā tika organizēti **biznesa ideju konkursi “Biznesa ekspresis”.** Pirmajā konkursa gadā no Latgales reģiona tika pieteiktas 39 biznesa idejas, bet otrajā gadā 52 biznesa idejas. 2015.gada Latgales reģiona 2 laureāti – 1. un 2.vietas ieguvēji nodibināja uzņēmumus – SIA "Adore My Hemp" (eko audumu ražošana) un "Daugavpils sikspārņu centrs" (eko tūrisms Latgales reģionā). 2016.gada uzvarējušas biznesa idejas bija par skaidu jumtu ražošanu, klāšanu un klāšanas meistarklašu organizēšanu Latvijas, īpaši Latgales māju saimniekiem un Dzimtas māju atjaunotājiem, biznesa ideja par augļu un ogu sulu spiešanas, pasterizēšanas un iepakošanas pakalpojumiem Latgales reģiona mājsaimniecībām un biznesa ideja par alternatīvās izglītības un viedo tehnoloģiju skolas izveidi – Latgales Kodēšanas skola “HackerDojo”.

Projekta ietvaros Latgales reģionā īstenotās aktivitātes:

## organizēti pieredzes apmaiņas braucieni ar Norvēģijas ekspertu dalību starp Latvijas un Norvēģijas iestādēm, kas norisinājušies Daugavpilī, Rēzeknē un Preiļos;

* organizēti 12 **semināri** par uzņēmējdarbības un inovāciju veicināšanu;
* organizēti 4 pašvaldību un uzņēmējus pārstāvošo nevalstisko organizāciju **braucieni** uz Poliju, Somiju, Norvēģiju un Nīderlandi ar mērķi popularizēt vietējo produkciju un radīt tai jaunu noieta tirgu caur sadarbības veicināšanu;
* Latgales plānošanas reģions ir nodrošinājis **dalību 4 starptautiskos forumos**, pārstāvot vietējās pašvaldības un uzņēmējus (Daugavpilī, Polijā un Igaunijā) ar mērķi veicināt ekonomisko sadarbību, inovāciju veicināšanu un reģiona ekonomiskā potenciāla popularizēšanu;
* **Investīciju kataloga izstrāde**. Papildinot jau šobrīd plaši pieejamo informāciju par investēšanas un biznesa iespējām Latgales reģionā, ir izveidots investīciju katalogs “Investē Baltijas Ezeru Zemē - Latgalē” 3 valodās – latviešu, angļu un krievu.[[9]](#footnote-10) Katalogs sniedz daudzpusīgu informāciju par Latgales reģionā pieejamiem resursiem (dabas, finanšu un infrastruktūras), informāciju par Rēzeknes speciālo ekonomisko zonu, investīciju objektiem u.c. tēmām;
* **Tīmekļa vietnes [www.invest.latgale.lv](http://www.invest.latgale.lv) izstrāde**. Tīmekļa vietne ir veidota, lai nodrošinātu aktuālās informācijas pieejamību, kas būtiska uzņēmējiem, potenciālajiem investoriem un pašvaldībām. Tīmekļa vietne www.invest.latgale.lv piedāvā iespēju potenciāliem investoriem izvērtēt un izvēlēties iespējamos investīciju objektus Latgalē, kā arī potenciāliem Latgales investīciju meklētājiem tiešsaistē piedāvāt savus investīciju objektus investoriem. Tāpat izstrādāti video mārketinga materiāli[[10]](#footnote-11).
* **Latgales pārstāvniecības izveide Rīgā.** 2014.gada 18.jūnijā Rīgā tika atvērta Latgales pārstāvniecība. Latgales reģiona pārstāvniecība tika izveidota, lai prezentētu aktuālos investīciju projektus, Latgales vietējo uzņēmēju un amatnieku produkciju, kā arī nodrošinātu konferenču telpas Latgales uzņēmēju komunikācijai ar investoriem un sadarbības partneriem. Ņemot vērā tūrisma nozīmi reģionālās attīstības veicināšanā ārpus nacionālas un reģionālas nozīmes attīstības centriem, pārstāvniecībā tiek prezentētas arī tūrisma iespējas Latgalē.
* **Latgales reģiona pašvaldību investīciju piesaistes materiālu izstrāde**. Investīciju piesaistes materiālu izstrādes mērķis ir palīdzēt pašvaldībai apzināt savas iespējas, izvērtējot konkrētā objekta potenciālu investīciju piesaistei. Kopumā Latgales reģionam projekta ietvaros izstrādāti 7 investīciju piesaistes materiāli. Latgales reģiona investīciju materiāli ir tirgus izpētes (Balvu un Preiļu novadiem), ģeotehniskā izpēte (Krāslavas novadam), lokālplānojums (Daugavpils pilsētai) un būvprojekti (Līvānu, Ludzas un Rēzeknes novadiem).

***Priekšlikumi turpmākai rīcībai***

Lai nodrošinātu rezultātu ilgtspēju, nepieciešams turpināt LUC darbību, arī plānojot jauno Norvēģijas finanšu instrumenta atbalstu, paredzot finansējumu LUC darbībai. Piedāvājums atbilst Ministru kabineta apstiprinātajam sarunu mandātam - Informatīvais ziņojums “Par sarunu uzsākšanu Eiropas Ekonomikas zonas un Norvēģijas finanšu instrumentu ieviešanai Latvijā periodā no 2014. līdz 2021.gadam” (apstiprināts 2016.gada 20.decembrī). Vienlaikus jāņem vērā, ka turpmākā rīcība ir atkarīga no divpusējo sarunu rezultāta, t.sk. memoranda virzīšanas procesā VARAM nepieciešamības gadījumā sniedzot komentārus par programmu un tai novirzāmo finansējumu.

Līdz ar to Vides aizsardzības un reģionālās attīstības ministrijai atbilstoši Ministru kabinetā apstiprinātajiem Saprašanās memorandiem par Eiropas Ekonomikas zonas un Norvēģijas finanšu instrumentiem programmas “Latvijas reģionu attīstībai un nabadzības mazināšanai” konceptā prioritāri paredzēt atbalstu Latgales reģionam[[11]](#footnote-12).

# **4. Pasākums – izvērtēt iespējas Latgales plānošanas reģionā īstenot būtisku politikas vai normatīvo aktu izmaiņu pilotprojektus**

Rīcības plānā kā regulārs uzdevums tika noteikts izvērtēt iespējas 2015.-2017.gadā Latgales plānošanas reģionā īstenot būtisku politikas vai normatīvo aktu izmaiņu pilotprojektus.

Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai, kas apstiprināts ar Ministru kabineta 2016.gada 3.maija rīkojumu Nr.275 “Par valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai”, 3.3.uzdevumam Vides aizsardzības un reģionālās attīstības ministrijai bija nepieciešams sagatavot priekšlikumus normatīvo aktu uzlabojumiem, kas dotu pašvaldībām plašākas iespējas sniegt atbalstu uzņēmējiem.

Atbilstoši dotajam uzdevumam, Vides aizsardzības un reģionālās attīstības ministrija ir sagatavojusi informatīvo ziņojumu "Problēmjautājumi saistībā ar pašvaldību iespējām veicināt uzņēmējdarbību savā teritorijā un to iespējamie risinājumi". Ziņojums iekļauj šādus priekšlikumus:

* pašvaldību garantijas komersantiem, kas pretendē uz valsts akciju sabiedrības “Latvijas Attīstības finanšu institūcija ALTUM” aizdevumiem, bet kam nav pietiekošs nodrošinājums.
* pašvaldību granti komersantiem iekārtām – paredzēt vienu no Valsts kases aizdevuma mērķiem pašvaldībām, grantu izsniegšanai komersantiem iekārtām.
* atlaides nekustamā īpašuma objekta pārdošanas cenai atbilstoši:
* esošā nomnieka veiktajiem kapitālieguldījumiem;
* jaunā īpašnieka plānotajiem kapitālieguldījumiem.
* pirmpirkuma tiesības nomniekiem, ja tie ir veikuši būtiskus ieguldījumus pašvaldību īpašumā.

Informatīvā ziņojuma projekts ir saskaņošanas procesā, t.sk. saskaņā ar Ministru prezidenta 2017.gada 2.maija rezolūciju Nr.99/TA-525, kas paredz organizēt starpinstitūciju sanāksmi ar institūcijām, ar kurām nav panākta vienošanās par informatīvā ziņojuma "Problēmjautājumi saistībā ar pašvaldību iespējām veicināt uzņēmējdarbību savā teritorijā un to iespējamie risinājumi" (VSS-857) redakciju, 2017.gada 12.maijā tika organizēta starpinstitūciju sanāksme.

Ņemot vērā Daugavpils pilsētas interesi un piedāvāto izmaiņu būtiskumu, Vides aizsardzības un reģionālās attīstības ministrija pēc informatīvā ziņojuma "Problēmjautājumi saistībā ar pašvaldību iespējām veicināt uzņēmējdarbību savā teritorijā un to iespējamie risinājumi" atbalstīšanas Ministru kabinetā izvērtēs iespēju īstenot pilotprojektu Daugavpilī - sagatavot pilotatbalsta mehānismu Daugavpils pilsētā, atbilstoši minētā informatīvā ziņojumā ietvertajiem un atbalstītajiem risinājumiem.

Vides aizsardzības un reģionālās attīstības ministrs K.Gerhards

J.Butņicka 67026931

[jevgenija.butnicka@varam.gov.lv](mailto:jevgenija.butnicka@varam.gov.lv)

1. CSP. SRG051. Tirgus sektora ekonomiski aktīvās statistikas vienības statistiskajos reģionos, republikas pilsētās un novados. Pieejams: http://data.csb.gov.lv/pxweb/lv/uzreg/uzreg\_\_ikgad\_\_01\_skaits/SR0051.px/?rxid=cdcb978c-22b0-416a-aacc-aa650d3e2ce0. [↑](#footnote-ref-2)
2. VRAA. Attīstības centru ietekmes areāla noteikšana un analīze. Plānošanas reģionu, republikas pilsētu un novadu pašvaldību attīstības raksturojums. Pētījuma noslēguma ziņojums. Rīga, 2013. Pieejams: http://www.vraa.gov.lv/uploads/documents/petnieciba/petijumi/regionu\_attist\_final\_2012.pdf. [↑](#footnote-ref-3)
3. Rīgas reģiona IKP veido Rīga un Pierīga, rādītāju summējot un attiecinot pret iedzīvotāju skaitu abās teritorijās, var iegūt teorētisku Rīgas reģiona IKP vērtību - Rīgas reģionam tas būtu aptuveni 16140 EUR [↑](#footnote-ref-4)
4. CSP dati: http://data.csb.gov.lv/pxweb/lv/Sociala/Sociala\_\_ikgad\_\_nodarb/NB0040.px/table/tableViewLayout2/?rxid=cdcb978c-22b0-416a-aacc-aa650d3e2ce0 [↑](#footnote-ref-5)
5. Aprēķins veikts ņemot vērā darba meklētāju un ekonomiskie aktīvo iedzīvotāju skaitu 2016.gadā, kā arī Ekonomikas ministrijas prognozēto darba meklētāju (***60.6 tūkst.***) un ekonomiskie aktīvo iedzīvotāju (***1007.4 tūkst.***) skaitu Latvijā 2022.gadā. Tā kā darba tirgus netiek ilgtermiņā prognozēts *reģionālā līmenī*, lai to noteiktu, tika izmantota **teritoriālā proporcija**, tādejādi nosakot provizorisko darba meklētāju un ekonomiskie aktīvo iedzīvotāju skaitu reģionos 2022.g. [↑](#footnote-ref-6)
6. 1% rādītājs izvēlēts, lai sasniegtu pēc iespējas lielāku ietekmi reģionā ar augstāko bezdarba līmeni, proti, Latgales reģionā. [↑](#footnote-ref-7)
7. Atbilstoši SAM 562 plānotajam kopējam ERAF finansējumam un rezultātiem, vidēji vienas darba vietas izmaksas ir 60 959 *euro* ERAF. Attiecīgi 60 959 x 484 = 29 504 156 [↑](#footnote-ref-8)
8. Šo aktivitāšu ietvaros komersanti ir atbalstīti netieši. [↑](#footnote-ref-9)
9. Pieejama šeit: <http://latgale.lv/lv/files/download?id=3374> [↑](#footnote-ref-10)
10. Pieejama šeit: <https://www.youtube.com/watch?v=y-R2VEcgEZw&t=95s> [↑](#footnote-ref-11)
11. Atbilstoši Ministru kabineta 2016.gada 20.decembra sēdē apstiprinātā informatīvā ziņojuma “Par sarunu uzsākšanu Eiropas Ekonomikas zonas un Norvēģijas finanšu instrumentu ieviešanai Latvijā periodā no 2014. līdz 2021.gadam” 1.pielikumam “Saprašanās memoranda par Eiropas Ekonomikas zonas un Norvēģijas finanšu instrumentiem pielikums B: Ieviešanas ietvara finanšu parametri” programmai “Latvijas reģionu attīstībai un nabadzības mazināšanai” indikatīvi iezīmēts finansējums 6 160 000 euro donoru finansējuma un 1 087 059 euro nacionālā līdzfinansējuma. [↑](#footnote-ref-12)